Les primeres Jornades de Jocs de Taula comencen este divendres amb el torneig d‘Exploding Kittens al Casal Jove
02 de maig 2019

Este divendres començarà el programa Lluna Plena Formació i la primera de les Jornades de Jocs de Taula, oci formatiu i lúdic nocturn, que tindrà lloc en el Casal Jove del Port de Sagunt (c/ Vent de Marinada, s/n), des de les 17 fins a les 00 hores. Els tallers seran a la vesprada i els tornejos de jocs de taula que organitza la regidoria de Joventut amb la col·laboració de l'associació juvenil local Viu el teu Món, de 21 a 00 hores. Estes activitats es realitzaran els dies 3, 10, 17 i 24 de maig.

  

El regidor de Joventut, Guillermo Sampedro, ha ressaltat que “**posem en marxa este experiment a petició dels mateixos jóvens, que volien que ampliàrem l'oci alternatiu que oferim des de la regidoria també a la nit. Si funciona, que espere que sí, obrirem el Casal Jove també a la nit els caps de setmana, perquè els adolescents i la gent jove de la nostra ciutat tinguen una alternativa d'oci saludable, pública i de qualitat, sempre compaginant formació i diversió**”.

  

Els cursos formatius seran el taller de cuina vegetariana, al qual s'han apuntat 15 alumnes, i el taller de llengua de signes. Tots dos tindran una durada total de 8 hores, el primer de 19 a 21 i el segon de 18 a 20 hores. La primera activitat va dirigida a jóvens que volen aprendre noves receptes vegetarianes senzilles i molt saboroses, i explorar altres alternatives d'alimentació saludable. Mentre que el curs de llengua de signes suposa una primera presa de contacte amb esta llengua i amb les persones sordes. S'oferirà un diccionari dactilològic, com presentar-se, el nom, formes de salutació, informació personal, etc., en llengua de signes.

  

Per altra banda, el programa de les 1a Jornades de Jocs de Taula va dirigit a persones majors de 16 anys i es desenvoluparà en el Casal Jove del Port de Sagunt  de 21 a 00 hores. El dia 3 de maig serà el torneig d’_Exploding Kittens_, el dia 10 tindrà lloc el de _The Mind,_ el 17 de maig el torneig de _Virus!_, i el 24 de maig serà el de _Ciudadelas_.

  

A més d'estes novetats, és a dir, el taller de cuina i el torneig de jocs de taula, el Casal Jove albergarà l'activitat habitual del programa Lluna Plena: karaoke, torneig de videojocs, tornejos de futbolí, tenis de taula, etc.

  

​  

![](/media/dyvd25q5/96_c_jornadas-juegos-de-mesa-casal-jove.jpg) 

​

*   [](http://www.facebook.com/sharer.php?u=https://aytosagunto.es/va/actualitat/les-primeres-jornades-de-jocs-de-taula-comencen-este-divendres-amb-el-torneig-d-exploding-kittens-al-casal-jove/ "Facebook")
*   [](http://twitter.com/share?url=https://aytosagunto.es/va/actualitat/les-primeres-jornades-de-jocs-de-taula-comencen-este-divendres-amb-el-torneig-d-exploding-kittens-al-casal-jove/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-primeres-jornades-de-jocs-de-taula-comencen-este-divendres-amb-el-torneig-d-exploding-kittens-al-casal-jove/ "Linked In")
*   [](mailto:?body=https://aytosagunto.es/va/actualitat/les-primeres-jornades-de-jocs-de-taula-comencen-este-divendres-amb-el-torneig-d-exploding-kittens-al-casal-jove/)